《道守董公重成寇公楼集宴僚属因赋长句》
宋代·华镇

九峰翠滴天光晓，日射三川波浩溔。朱门画戟古城西，岑楼新驾长林杪。

飞栾叠楶横纷错，重覆交疏深䆗窱。幕开碧落四垂低，屏列好山千叠绕。

卧听羲驭转轣辘，坐看星车回缥缈。啸歌微动薄寥虚，樽俎平铺俯萝茑。

耳前燕语得其所，目外鹏图莫之夭。帘翻江日酒霞鲜，窗度天风香穗袅。

平昔莱公此栖止，目穷佳丽真明瞭。云归自惜故乡非，日低谁念长安杳。

帝居阊阖深难叫，世路风波古瀰渺。饥乌得食嚇鹓雏，嫫母在宫憎窈窕。

干将莫耶不惜折，威凤麒麟耻羁扰。北瞻曾冠拱辰星，南飞却过随阳鸟。

彭殇滔滔不足问，荣悴冥冥未宜了。沐猴缨弁竟非真，明玉在尘终自皦。

百年同气姤贤守，抉隐搜遗思远绍。网罗胜赏得偏多，怀想高风情不少。

鲵蟠陈迹久寂寞，虹揭画梁重夭矫。已知青竹播馨香，更看华榜延光皎。

自怜值遇分濩落，重此登临思悽悄。举目频惊五岭明，回头却顾长沙藐。

局促可能参庾亮，清平岂是依刘表。楚天不断故关迷，危栏倚遍前山小。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。